晚聞庭樹鴉鳴有感
作者：陸游
朝代：宋

paragraphs: 烏鵲棲我庭，將旦輒散去。
此豈厭所棲，亦以飲啄故。
一饑能驅人，擾擾無晨暮。
不然亦已矣，豈樂塵土污。
我有茆三間，自少鮮外慕。
力耕自足食，鷄豚亦可具。
晚雖誤收召，疾走如脫兔。
六年楓林下，不知歲月度。
殘骸幸强健，沽酒遍山步。
醉歸每自笑，不負此芒屨。
平生愛方外，雖老冀有遇。
秋風送片帆，更上剡溪路。